Nicolai Wammen (S), 2004-06-01:
Når man taler om gmo-dyrkning på de danske marker, er det et emne, som ikke bare er utrolig vigtigt, men som også har givet anledning til megen debat.
Jeg vil derfor gerne starte med at sige, at Socialdemokratiets grundholdning er, at vi helst så, at der ikke blev brugt gmo på de danske marker, og vi håber ikke, at det vil blive brugt af de danske landmænd.
Men vi står også i en situation, hvor EU's betingelser for, hvad der kan dyrkes, og hvad der ikke kan dyrkes, efter al sandsynlighed vil ændre sig, så der vil blive mulighed for at bruge gmo på danske marker, og det er hele baggrunden for, at fødevareministeren fremsatte et forslag til, hvordan det kan gøres på en fornuftig måde.
Det oprindelige forslag, der kom fra fødevareministeren, syntes vi var for svagt.
Vi syntes ikke, det tog tilstrækkeligt hensyn til mange af de indvendinger, der er kommet fra økologer og fra andre, og derfor sagde vi også til ministeren ved førstebehandlingen af forslaget, at det, der lå fra ministeren på daværende tidspunkt, kunne vi ikke stemme for.
Det var ikke godt nok, og det var ikke skrapt nok.
Vi har nu haft drøftelser med ministeren, og jeg vil gerne kvittere for samarbejdet og gerne kvittere for, at det er lykkedes en række oppositionspartier at tage et ansvar og få lavet nogle fælles regler, som er langt stærkere end dem, der lå i det oprindelige forslag.
Det gælder med hensyn til erstatninger til økologer, det gælder med hensyn til forsigtighedsprincippet, og det gælder med hensyn til uddannelse af de mennesker, der skal have med tingene at gøre, ikke kun ude i landbruget, men også i transportsektoren.
Det gælder med hensyn til, at der er afgrøder, som vi ikke er parat til at tillade på danske marker med den viden, vi har nu, og det gælder med hensyn til, at der skal være en højere grad af egenbetaling for gmo-dyrkere.
Kort sagt: Der er blevet givet væsentlige indrømmelser til oppositionens synspunkter, og de ting, som vi har lagt afgørende vægt på, er der blevet lyttet til.
Det er baggrunden for, at vi kan sige ja til at lave nogle regler på området, som er langt bedre end dem, der oprindelig var lagt op til.
Vi har også en forventning om, at man i resten af Europa og måske også i resten af verden vil se på dem som et godt eksempel på, hvordan det kan gøres.
Jeg synes egentlig, det er tankevækkende, at både økologerne og Forbrugerrådet er kommet med en meget positiv tilkendegivelse om det forlig, der er blevet opnået.
Man vender tommelfingeren opad, man siger, at man stadig kan se nogle problemer, men at den aftale, der er blevet lavet, er god.
Den bærer i den rigtige retning, og man forventer, at det er noget, som også vil komme til at sætte dagsordenen andre steder end herhjemme.
Det betyder imidlertid ikke, at alle problemer med gmo-dyrkning nu er løst eller forsvundet, og derfor har vi også valgt at fastsætte en evalueringsperiode på 2 år.
Til den tid vil vi se på, hvad vi kan gøre endnu bedre, derfor vil vi i forligspartierne sammen med ministeren følge udviklingen ekstremt nøje, og derfor siger vi også fra socialdemokratisk side til ministeren: Kæmp fortsat i EU for, at vi opretholder det moratorium, som gør, at vi ikke får gmo på de danske marker. Men hvis det skulle falde - det håber vi ikke sker - har vi nu med det, som Socialdemokratiet, SF og Det Radikale Venstre har aftalt med regeringen, fået nogle regler, som langt bedre end dem, regeringen oprindelig havde lagt op til, beskytter danske forbrugere, beskytter vore økologer og beskytter vores mulighed for at adskille gmo- og ikkegmo-landbrug her i landet.
Det synes vi er positivt, derfor er vi meget glade for den aftale, der er kommet i land, og derfor vil jeg også opfordre Dansk Folkeparti, Enhedslisten og Kristendemokraterne til at tilslutte sig aftalen.
Vi deler mange af bekymringerne, dem har vi været fælles om, men forskellen er altså, at forligspartierne har været parat til at tage et ansvar i den virkelige verden uden for disse mure - den verden, som vi altså også er nødt til at forholde os til.